ב"ה

משחק שכבה בוגרת-

1. טרום משחק:

המורה תזכיר לבנות את התוכן המרכזי של תוכנית 'נרות להאיר' אותה למדו השבוע- שכל אחת ואחת מהתלמידות תהפוך להיות נר להאיר בכל התנהגות והתנהלות שלה. המורה תסביר לבנות ש'הנה רק למדנו על כך שיש לנו כח מיוחד שמאפשר לנו להיות נרות להאיר- הנשמה שלנו. והנה אנו נמצאות בתאריך שמסמל זאת יותר מכל- ח"י אלול! ח"י אלול נותן לנו כח לתקן את כל השנה כולה, מעניק לנו אפשרות מיוחדת וכוחות נעלים לעבוד ולתקן את הדברים הנדרשים לקראת השנה החדשה.

ואכן החל מח"י אלול ועד ראש השנה נשאר לנו 12 ימים. כל אחד מימים אלו מוקדש לעבודה ולהארת חודש אחר מחודשי השנה- למשל יום ח"י אלול מוקדש לעבודה ותיקון חודש תשרי (אפשר לשיר פה איזה ניגון שמתאים לחודש תשרי)

המורה תסביר לבנות שעכשיו ביחד הן ילמדו כיצד בידם לתקן ולהאיר כל חודש במהלך הימים הקרובים ולאחמ"כ תקבלנה ביחד החלטה טובה בנושא זה.

2. דברים הנדרשים למשחק:

-4 בקבוקי שתיה גדולים ריקים, - דף מעוצב להדבקה על גבי הבקבוקים (יצו"ב) -קופסאת גפרורים,

**\*יש לקרוא בעיון את המשימות חלקם דורשים הערכות מוקדמת.**

3. מטרה:

כל קבוצה מקבלת בקבוק 'לחיים' אותו היא מעמידה לפניה ומספר מוסכם של גפרורים (איתם היא הולכת 'להאיר' את חודש אלול- ואת כל השנה כולה) המטרה של כל קבוצה היא להצליח להאיר את חודש אלול בשלימות ולגמור את כל הגפרורים שברשותה.

4. כיצד:


כל משימה שתצלחנה בנות הקבוצה לבצע תאפשר להם להניח גפרור אחד (או יותר בהתאם לקושי המשימה) על פיית הבקבוק ובכך להפטר ממנו- במידה ונציגת הגפרור שמה גפרור ובכך גרמה לנפילתם של גפרורים קודמים שהיו שם הקבוצה תאלץ לקחת את כל הגפרורים שנפלו ולנסות להפטר מהם מחדש.

5. מהלך:

המשחק יכיל 12 משימות הקשורות לתכנים של כל חודש מ12 החודשים ולמה שעלינו לתקן בו. (מצו"ב) נ.ב אותם דברים שהבנות 'תיקנו' במשימות יהיו הדברים אותם יתקנו במהלך הימים הבאים ויפורטו בדף עזר שיצורף.

כל פעם תציג המורה משימה לבנות (המורה תחליט באם להציג את המשימה/ שאלה לכל הקבוצות יחד או לקבוצה אחת) ברגע שהקבוצה סיימה את המשימה היא רשאית להניח מספר מוסכם של גפרורים על פית הבקבוק.

חשוב! לפני כל משימה על חודש, תסביר המורה בקצרה את הרעיון של חודש זה וכיצד מתקנים אותו.

ב"ה

משימות:

1. תשרי-חודש תשרי הוא החודש שפותח את השנה החדשה. בחודש זה אנו משתדלים להקפיד על הנהגה חסידית טובה ככל האפשר משום שהתנהגותנו בחודש תשרי משפיעה ונותנת כח לכל השנה כולה.

משימה: הולך חסיד, אוכל חסיד, ישן חסיד- כל קבוצה צריכה להדגים פתגם זה בפנטומימה.

אופציה ב': המורה תבחר נציגה מכל קבוצה ובהגיעה תורה תשים עליה מגבעת חסידית- המורה תציג בפני התלמידה איזו שהיא סיטואציה המבטאת דילמה ערכית- והתלמידה תצטרך למצוא פיתרון ערכי המתאים ל'חסיד', ולספר או להדגים לבנות הכיתה. (לדוגמא: היה לי בוקר 'מפושל' גם קמתי מאוחר, גם נגמר ההמרח שאני אוהבת ללחם, גם נזכרתי ששכחתי להכין את העבודה שהמורה ביקשה ובסוף פיספסתי את ההסעה ואני צריכה עכשיו לרוץ ברגל, איך אני מרגישה? דוגמא פשוטה יותר: הסוכריה שקיבלתי מחברה של אמא היא עם הכשר לא מהודר/ בלי הכשר. מה אני יעשה עכשיו?)

1. חשוון-חודש חשוון מגיע תמיד לאחר חודש תשרי.

חודש חשוון מסמל יותר מכל את היציאה מחודש החגים לעבודה החומרית והגשמית בעולם

בחודש הזה אנו ומשתמשים בכוחות שקיבלנו בחודש תשרי מכל החגים הנעלים כדי להאיר את העולם באור אלוקי-דווקא בדברים הכי פשוטים שלכאורה אין להם שום קשר לקדושה.

משימה: כל קבוצה צריכה להביא 3 חפצים אקראים (למשל: מחברת, תיק, גומיה) ולהסביר כיצד ניתן להשתמש בהם באופן שמעלה אותם לקדושה.

1. כסלו-חודש כסלו עמוס בחגים ומועדים חסידיים. זהו החודש בו אנו חוגגים את י"ט כסלו- ראש השנה לחסידות, היום בו הואר העולם כולו באור החסידות

משימה: כל הקבוצה צריכה ללמוד שורת תניא בעל פה, הכי מהר שאפשר.

1. טבת-חודש טבת מסמל את התחלת החורבן בו אנו צמים את צום 10 בטבת לזכר היום בו הטיל נבוכדנאצר מלך בבל מצור על ירושלים במטרה להחריבה

משימה: ירושלים נחרבה בגלל שנאת חינם ואנחנו נוסיף באהבת חינם- סבב מהיר בין כל בנות הקבוצה- בת ראשונה שנבחרה צריכה למצוא במהירות את המשותף בינה לבין חברתה: 'אני קשורה לזאת וזאת כי..' (שנינו גרות בבנין/ לובשות נעליים שחורות/ יודעות לצייר יפה/ לשנינו אח קטן) ואז הבת שנבחרה נעמדת עד שכל בנות הקבוצה עומדות במעגל אחד שמבטא איך כולנו בעצם קשורות אחת לשניה...

1. שבט-חודש שבט הוא חודש מאד מיוחד. זהו החודש בו הרבי קיבל את הנשיאות – ומאז הוא הרבי שלנו ואנחנו משתדלים ופועלים כל העת על מנת לחזק את התקשרותנו אליו.

משימה: למצוא 'ביום ביום' מהי דרך ההתקשרות לרבי. (יש כמה אפשרויות)

1. אדר-'משנכנס אדר מרבין בשמחה' זהו חודש של שמחה יהודית טהורה בו אנו מודים על הניסים והנפלאות שה' עשה לנו

משימה: כל קבוצה צריכה ל'שמח' קבוצה אחרת (להבטיח לה משהו, להפתיע אותה במשהו וכו') הקבוצה המקורית ביותר תוכל לשים את מספר הגפרורים הגבוה ביותר.

1. ניסן-'בניסן נגאלנו ובניסן עתידין להגאל' בחודש ניסן התרחשה גאולת מצרים שהיתה כמעין התחלה לגאולה האמיתית והשלימה שאנו כה מצפים לה. ולכן חודש זה נקרא גם חודש הגאולה

משימה: למצוא בסידור 3 מקומות בהם מוזכרת ציפיה לגאולה

1. אייר- חודש אייר מעניק לנו הזדמנות לקיים בכל יום ויום בו מצווה מיוחדת שלא ניתן להשלימה- מחודש זה אנו לומדים על חשיבות ויוקר ניצול הזמן.

משימה: בתוך 2 דקות בנות הקבוצה צריכות לבצע את כל המטלות המפורטות להלן: (יש להגיש להם את המטלות בכתב) \*לכתוב פרסומת על חשיבות יוקר הזמן \*להשיג 5 שעונים \*להמציא רשי תיבות למילה 'זמן' שקשורות לענין של ניצול הזמן \*לכתוב את המילה זמן בדרך הכי מקורית

1. סיוון- בחודש סיוון זכינו לקבל את התורה יחד עם כל עם ישראל במעמד הר סיני- ומאז ועד היום התורה מנחה אותנו כיצד לחיות בצורה הנכונה ביותר עפ"י דרך הישר

משימה: בוחרים בת אחת מכל קבוצה לה קושרים את העינים והיא עומדת בתחילת הכיתה- ובת אחרת בקבוצה צריכה להנחות אותה **בדיבור בלבד** כיצד להגיע עד ליעד המסויים שהמורה קבעה לה. קבוצה שהבת שלה הגיעה ראשונה יכולה לשים את מספר הגפרורים המירבי.

1. תמוז-חודש תמוז מגיע אלינו בעיצומו של הקיץ הוא אחד החודשים החמים של השנה- ולכן אנו משתדלים ללבוש בו בגדים קלילים ונעימים שלא יכבידו עלינו.

אנו כבנות חסידיות זוכרות שגם כשחם או כשלא נח קודם כל לבדוק האם הבגד שעלינו צנוע, מתאים ומכבד אותנו- כי להיות ילדה צנועה זה הכי הכי נח!

משימה: כל קבוצה מציגה בת אחת מקבוצתם ומסבירה איך מתבטא עליה בכל המראה וההתנהגות שהיא 'בת מלך'- בעמידה, בלבוש, בהליכה, בדיבור. קבוצה שתציג בצורה היפה ביותר והמפורטת ביותר תוכל לשים את מספר הגפרורים המירבי.

1. אב-חודש אב הוא תמיד בחופש הגדול- שאז אין לימודים, ואין בית ספר. אבל אנחנו כילדות חסידיות זוכרות שזה ממש לא חופש מהתורה – אותה אנו מקיימים ולה אנו כפופים בכל זמן ובכל עת

משימה: כל קבוצה מקבלת ציור של שעון (רק מספרים, כך שנשאר מקום לכתוב ולמלא) וצריכה למלא על יד כמה שיותר שעות- מה ניתן לעשות בשעה הזאת בהתאם לרוח התור. למשל: 7:00- נטילת ידיים ליד המיטה 8:00- תפילה בכוונה וכו'

1. אלול- אלול זהו החודש האחרון של השנה, בו אנו חותמים את שנת התשע"ד היוצאת בסיומו ומקבלים בכל הכח את שנת התשע"ה הבאה עלינו לטובה. חודש זה אנו מקדישים לחשבון נפש, לבדוק עם עצמינו במה היינו טובים השנה, ובמה נוכל להיות טובים עוד יותר בשנה הבאה. זה הזמן להחליט החלטות טובות, שיעזרו לנו להגיע נקיים וטהורים לימים הנוראים

משימה: כל קבוצה תוכל להניח את כ-ל הגפרורים שנותרו ברשותה במידה והיא מוצאת דרכים כיצד ניתן לנצל את הימים הבאים לעבודה וחשבון נפש- כל דרך שקבוצה מוצאת מזכה אותה בגפרור אחד. לדוגמא: לכוון יותר בתפילה..